Kokoomuksen puheenjohtaja Jyrki Katainen ei aio asettua ehdolle enää missään vaaleissa.

Kataista kiinnostavat tulevaisuudessa kansainväliset tehtävät. LEHTIKUVA

Kymmenen vuotta kokoomuksen puheenjohtajana toiminut Jyrki Katainen ilmoitti lauantai-iltana, ettei hän aio asettua ehdolle enää mihinkään vaaleihin. Katainen ilmoitti päätöksestään kokoomuksen eurovaalikampanjan avausjuhlassa Helsingissä lauantai-iltana

- Haluan maistaa toisenlaista elämää ja annan tilaa uusille johtajille.

Katainen kertoi olevansa päätöksestään sekä haikea että onnellinen.

- Kokoomus on ollut minulle kuin perhe. Olemme vaimonikin kanssa tavanneet kokoomusnuorten tilaisuudessa, hän sanoi medialle.

Puheessaan Katainen muisteli myös ensimmäistä vaalikampanjaansa vuodelta 1999. Silloin mies jakoi vessapaperia iskulauseenaan " pyyhi pois vanha valta " .

- Tänä aikana olen ainakin oppinut neuvottelemaan. Isot ratkaisut on nyt tehty.

Katainen kertoo olevansa kiinnostunut tulevaisuudessa kansainvälisistä tehtävistä. Erityisesti häntä kiinnostaisi komission jäsenyys.

- Tämä on ainoa oikea ratkaisu. Nyt minulla on seesteinen mieli, hän sanoi.

Kokoomuksen uusi puheenjohtaja valitaan puoluekokouksessa kesäkuussa.

Ennen uuden hallituksen muodostamista Katainen kertoo tiedotteessaan keskittyvänsä pääministerinä hallituksen johtamiseen sekä kokoomuksen puheenjohtajana puolueensa eurovaalivoittoon luotsaamiseen.